A BIZOTTSÁG 116/2008/EK RENDELETE
(2008. január 28.)
az Iránnal szembeni korlátozó intézkedésekről szóló 423/2007/EK tanácsi rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 423/2007/EK tanácsi rendeletre (1) és különösen annak 15. cikke (1) bekezdésének a) és b) pontjára,
mivel:
(1)
A 423/2007/EK rendelet 2. cikke alapján a rendelet I. mellékletének fel kellene sorolnia a Nukleáris Szállítók Csoportja és a rakétatechnológia-ellenőrzési rendszer listáin szereplő, valamint egyéb olyan árukat és technológiát, beleértve a szoftvereket is, amelyek Iránba történő értékesítése, szállítása, átadása vagy kivitele tilalom alatt áll az Egyesült Nemzetek illetékes szankcióbizottságának vagy Biztonsági Tanácsának meghatározásai szerint. Ilyen kiegészítő meghatározásra nem került sor.
(2)
A 423/2007/EK rendelet 2. cikke alapján az I. melléklet azonban nem tartalmazhatja az Európai Unió közös katonai listáján (2) szereplő árukat és technológiát.
(3)
A könnyebb alkalmazhatóság érdekében a 423/2007/EK rendelet I. mellékletének a tilalom alá eső áruk és technológia bemutatásakor utalnia kell a kettős felhasználású termékek és technológia kivitelére vonatkozó közösségi ellenőrzési rendszer kialakításáról szóló 1334/2000/EK tanácsi rendelet (3) I. mellékletére.
(4)
Svédország kérte, hogy a 423/2007/EK rendelet III. mellékletében közölt listára tegyék fel a hatáskörrel rendelkező svéd hatóságokat felsoroló weboldalát, Észtország és Magyarország pedig helyesbítést kérelmezett saját hatóságának weboldalára vonatkozóan,
ELFOGADTA EZT A RENDELETET:
1. cikk
(1) A 423/2007/EK rendelet I. mellékletének helyébe e rendelet I. mellékletének szövege lép.
(2) A 423/2007/EK rendelet III. mellékletének helyébe e rendelet II. mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. január 28-án.